Janek Õiglane

Janek Õiglane (sündinud 25. aprillil 1994) on eesti kümnevõistleja.

Rakverest pärit Õiglane alustas kooliteed Vändras. Kergejõustikuga hakkas ta seal tegelema 2003. aastal Valdur Ojala käe all. Ta lõpetas 2014. aastal Audentese Spordigümnaasiumi.

Tippsport
Janek Õiglane on võistelnud odaviskes 2011. aasta noorte maailmameistrivõistlustel (koht 11.) ja Euroopa noorte olümpiafestivalil (koht 7.). Kümnevõistluses saavutas ta juunioride Euroopa meistrivõistlustel 2013. aastal 4. koha ning U-23 Euroopa meistrivõistlustel 2015. aastal Tallinnas võitis pronksmedali tulemusega 7945 punkti.

Kergejõustiku maailmameistrivõistlustel osales Õiglane 2015. aastal (koht 19.), 2017. aastal (tulemus 8371 punkti, koht 4.), 2019. aastal (tulemus 8297 punkti, koht 6.) ja 2022. aastal (katkestas peale kettaheidet). Euroopa meistrivõistlustel saavutas 2016. aastal 12. koha, 2022. aastal võitis pronksmedali tulemusega 8346 punkti.

Õiglane on saanud mitmevõistluse maailma sarivõistlusel (IAAF Combined Events Challenge) 2017. aastal ja 2019. aastal 4. koha.

Euroopa mitmevõistluse karikavõistluste superliigas 2014. aastal tuli Õiglane Eesti koondisega 5. kohale (individuaalselt 15. koht).
Mitmevõistluse võistkondlikel Euroopa meistrivõistlustel 2017. aastal Tallinnas saavutas ta Eesti koondise koosseisus 2. koha, võites individuaalselt esikoha 8170 punktiga. 2019. aasta võistkondlikel meistrivõistlustel võitis Eesti koondisega kuldmedali (individuaalselt 5. koht), koondisesse kuulusid veel Kristella Jurkatamm, Mari Klaup-McColl, Risto Lillemets, Maicel Uibo, Kristjan Rosenberg, Hanna-Mai Vaikla, Grit Šadeiko.

Janek Õiglane on tulnud 2017. aastal teivashüppes (tulemus 5.10) ja 2019. aastal kümnevõistluses (tulemus	8251 punkti) Eesti meistriks ning 2017. aastal teivashüppes (4.90) ja 2019. aastal seitsmevõistluses Eesti sisemeistriks. Maailma hooaja edetabelis olnud ta seitsmevõistluses 2019. aastal 7. (Euroopas 7.) ning kümnevõistluses 2017. aastal 9. (6.) ja 2019. aastal 11. (7.).

Õiglase isiklik rekord kümnevõistluses on 8405 punkti (Knoxville 2022). Tema eelmine rekord 8371 punkti oli püstitatud 2017. aasta augustis Londoni maailmameistrivõistlustel. Seal sai ta kõrge neljanda koha. Janek Õiglane on saavutanud 9. korral tulemuse üle 8000 punkti (paremuselt 9. tulemus on 8037 punkti 2017. aastast).

Isiklik rekord seitsmevõistluses on 6085 punkti, mille ta püstitas 2019. aasta veebruaris rahvusvahelisel mitmevõistlusel Tallinnas.

Kümnevõistluse tulemused aastate kaupa

Isiklikud rekordid

Välisvõistlustel

Sisevõistlustel

Treener
Kuni 2018. aastani oli Janek Õiglase treener Sven Andresoo, 2018. aasta lõpust treenis ta Andrei Nazarovi käe all.
2020. aastal siirdus treenima Ameerika Ühendriikidesse, kus teda hakkas Georgias juhendama Petros Kyprianou. 2021. aastast on tema treener James Thomas.

Tunnustus
2017 – aasta meeskergejõustiklane

Viited

Välislingid 
 
 
 Janek Õiglane sai MM-il võimsa isikliku rekordiga neljanda koha. Pealinn, 13. august 2017.
 Janek Õiglane: sport on minu jaoks nii hobi, töö kui armastus. 11. märts 2020.
 Janek Õiglane püstitas kümnevõistluses uue isikliku rekordi. Eesti Kergejõustiku Liit 09. aprill 2022.
 Janek Õiglane ja tema ameeriklannast kallim sõudsid abieluranda. Õhtuleht,  25. juuni 2022.

Eesti kümnevõistlejad
Sündinud 1994